Oficialusis leidinys L 117 , 13/05/2003 p. 0012 - 0013



Komisijos reglamentas (EB) Nr. 810/2003 2003 m. gegužės 12 d. dėl Europos Parlamento ir Tarybos reglamento (EB) Nr. 1774/2002 pereinamojo laikotarpio priemonių, susijusių su 3 kategorijos medžiagų ir mėšlo perdirbimo biologinių dujų įmonėse standartais (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms [1], su pakeitimais, padarytais Komisijos reglamentu (EB) Nr. 808/2002 [2], ypač į jo 32 straipsnio 1 dalį, kadangi: (1) Reglamente (EB) Nr. 1774/2002 numatyta išsamiai persvarstyti Bendrijos taisykles gyvūninės kilmės šalutiniams produktams, neskirtiems vartoti žmonėms, taip pat griežtų reikalavimų įvedimą. Be to, jame numatyta galimybė patvirtinti papildomas pereinamojo laikotarpio priemones. (2) Atsižvelgiant į griežtą tokių reikalavimų pobūdį, valstybėms narėms turi būti numatytos pereinamojo laikotarpio priemonės, kad pramonės įmonės turėtų pakankamai laiko prie jų prisitaikyti. Be to, turi būti ir toliau tobulinamas gyvūninės kilmės šalutinių produktų surinkimas, laikymas, tvarkymas, perdirbimas ir panaudojimas, taip pat tokių šalutinių produktų šalinimo būdai. (3) Todėl valstybėms narėms, kaip pereinamojo laikotarpio priemonė, turėtų būti suteikta nukrypti leidžianti nuostata, pagal kurią subjektams būtų leidžiama 3 kategorijos medžiagų ir mėšlo perdirbimo biologinių dujų įmonėse standartams ir toliau taikyti nacionalines taisykles. (4) Siekiant išvengti pavojaus gyvūnų ir visuomenės sveikatai, taikant laikinojo laikotarpio priemones valstybėse narėse turi būti ir toliau taikomos atitinkamos kontrolės sistemos. (5) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę, PRIĖMĖ ŠĮ REGLAMENTĄ: 1 straipsnis Nukrypti leidžianti nuostata dėl 3 kategorijos medžiagų ir mėšlo perdirbimo biologinių dujų įmonėse 1. Pagal Reglamento (EB) Nr. 1774/2002 32 straipsnio 1 dalį ir nukrypstant nuo to reglamento VI priedo II skyriaus A, C ir D dalių, valstybės narės ir toliau gali atskirai patvirtinti subjektų patalpas ir priemones iki 2004 m. gruodžio 31 d. pagal nacionalines taisykles, jas taikydamos 3 kategorijos medžiagų ir mėšlo perdirbimo biologinių dujų įmonėse standartams, jeigu tokios nacionalinės taisyklės: a) garantuoja visišką patogenų nukenksminimą; b) yra taikomos tik patalpoms ir priemonėms, kuriose tos taisyklės buvo taikytos 2002 m. lapkričio 1 d.; ir c) atitinka Reglamento (EB) Nr. 1774/2002 VI priedo II skyriaus B dalį. 2. Biologinių dujų įmonėse turi būti: a) prietaisai temperatūrai stebėti per tam tikrą laiką; b) tokių matavimų rezultatus registruojantys prietaisai; c) tinkama saugos sistema, garantuojanti pakankamą kaitinimą; ir d) tinkamos patalpos transporto priemonėms ir talpykloms valyti ir dezinfekuoti prieš išvažiuojant iš biologinių dujų įmonės. 3. Kiekvienoje biologinių dujų turi būti laboratorija arba turi būti naudojamasi kitos laboratorijos paslaugomis. Laboratorija turi būti tinkamai įrengta analizėms atlikti ir patvirtinta kompetentingos institucijos. 2 straipsnis Kontrolės priemonės Kompetentinga institucija imasi būtinų priemonių kontroliuoti, ar įgaliotų subjektų patalpos ir priemonės atitinka 1 straipsnyje nurodytas sąlygas. 3 straipsnis Šio reglamento reikalavimų neatitinkančių patvirtinimų ir medžiagų šalinimo būdų panaikinimas 1. Atskirai kompetentingos institucijos patvirtinti 3 kategorijos medžiagų arba 3 kategorijos medžiagų ir mėšlo perdirbimo biologinių dujų įmonėse standartai yra nedelsiant ir visam laikui panaikinami bet kurio subjekto, patalpų arba priemonių atžvilgiu, jei nebesilaikoma šiame reglamente nustatytų sąlygų. 2. Kompetentinga institucija panaikina bet kuriuos patvirtinimus, suteiktus pagal 1 straipsnį ne vėliau kaip iki 2004 m. gruodžio 31 d. Kompetentinga institucija suteikia galutinį patvirtinimą pagal Reglamentą (EB) Nr. 1774/2002 tik tuo atveju, jei patikrinimų metu nustato, kad 1 straipsnyje minimos patalpos ir priemonės atitinka visus to reglamento reikalavimus. 3. Bet kurios šio reglamento neatitinkančios medžiagos šalinamos laikantis kompetentingos institucijos nurodymų. 4 straipsnis Įsigaliojimas Šis reglamentas įsigalioja trečią dieną po jo paskelbimo Europos Sąjungos oficialiajame leidinyje. Jis taikomas nuo 2003 m. gegužės 1 d. iki 2004 m. gruodžio 31 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. gegužės 12 d. Komisijos vardu David Byrne Komisijos narys [1] OL L 273, 2002 10 10, p. 1. [2] Žr. šio Oficialiojo leidinio p. 1. --------------------------------------------------